CELEX: 32013D0794
Language: lv
Date: 2013-12-19 00:00:00
Title: 2013/794/ES: Komisijas Īstenošanas lēmums ( 2013. gada 19. decembris ) par Gruzijas atzīšanu attiecībā uz jūrnieku sagatavošanas un sertificēšanas sistēmām saskaņā ar Eiropas Parlamenta un Padomes Direktīvu 2008/106/EK (izziņots ar dokumenta numuru C(2013) 9224)  Dokuments attiecas uz EEZ

21.12.2013   
            
            
               LV
            
            
               Eiropas Savienības Oficiālais Vēstnesis
            
            
               L 349/105
            
         KOMISIJAS ĪSTENOŠANAS LĒMUMS
   (2013. gada 19. decembris)
   par Gruzijas atzīšanu attiecībā uz jūrnieku sagatavošanas un sertificēšanas sistēmām saskaņā ar Eiropas Parlamenta un Padomes Direktīvu 2008/106/EK
   (izziņots ar dokumenta numuru C(2013) 9224)
   (Dokuments attiecas uz EEZ)
   (2013/794/ES)
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Eiropas Parlamenta un Padomes 2008. gada 19. novembra Direktīvu 2008/106/EK par jūrnieku minimālo sagatavotības līmeni (1) un jo īpaši tās 19. panta 3. punkta pirmo daļu,
   tā kā:
   
               (1)
            
            
               Saskaņā ar Direktīvu 2008/106/EK dalībvalstis var nolemt atzīt trešo valstu izdotos attiecīgos jūrnieku sertifikātus, ja attiecīgo trešo valsti atzīst Komisija. Minētajām trešām valstīm ir jāatbilst visām prasībām Starptautiskās Jūrniecības organizācijas (IMO) 1978. gada Konvencijā par jūrnieku sagatavošanas, sertificēšanas un sardzes pildīšanas standartiem (STCW konvencija), kura pārskatīta 1995. gadā.
            
         
               (2)
            
            
               Ar Komisijas Lēmumu 2010/705/ES (2) tika atsaukta Gruzijas atzīšana attiecībā uz jūrnieku sagatavošanas un sertificēšanas sistēmām, kas tika piešķirta saskaņā ar Eiropas Parlamenta un Padomes Direktīvas 2001/25/EK (3) 18. panta 3. punkta c) apakšpunktu. Atbilstības novērtējuma rezultāti un Gruzijas varas iestāžu sniegtās informācijas novērtējums apliecināja, ka Gruzija pilnībā neatbilst attiecīgajām STCW konvencijas prasībām.
            
         
               (3)
            
            
               Kipras Republika 2012. gada 10. septembra vēstulē lūdza Gruzijas atkārtotu atzīšanu. Pēc šā pieprasījuma Komisija novērtēja Gruzijas sagatavošanas un sertificēšanas sistēmas, lai pārbaudītu, vai Gruzija ievēro visas STCW konvencijas prasības un vai ir veikti pienācīgi pasākumi, lai novērstu krāpšanos ar sertifikātiem. Šā novērtējuma pamatā bija Eiropas Jūras drošības aģentūras ekspertu 2012. gada oktobrī veiktās inspekcijas rezultāti un Gruzijas varas iestāžu iesniegtie novēršanas pasākumi.
            
         
               (4)
            
            
               Konkrēti, pēc veiktās inspekcijas 2013. gada 6. februāra vēstulē Gruzijas varas iestādes tika aicinātas iesniegt brīvprātīgu rīcības plānu konstatēto neatbilstību novēršanai un pieņemt korektīvus pasākumus.
            
         
               (5)
            
            
               Galvenās neatbilstības bija saistītas ar prasību trūkumu normatīvajos un administratīvajos aktos, lai pilnībā īstenotu STCW konvencijas noteikumus, piemēram, nebija prasības par akreditētu ārvalstu jūrniecības izglītības un apmācības iestāžu (MET) un programmu uzraudzību, ko veiktu Gruzijas administrācija. Turklāt pārbaudītās MET iestādes neīstenoja konkrētus noteikumus, piemēram, saistībā ar simulatoru izmantošanu. Visbeidzot, pārbaudītajām iestādēm nebija pieejams specifiskais mācību aprīkojums un nebija veikts konkrētu kompetenču novērtējums.
            
         
               (6)
            
            
               Gruzija 2013. gada 15. maija un 2013. gada 20. jūlija vēstulēs informēja Komisiju, ka ir īstenoti pasākumi konstatēto trūkumu risināšanai. Konkrēti, Gruzijas varas iestādes norādīja, ka valsts noteikumi ir saskaņoti ar konvenciju un ka MET iestādes attiecīgos noteikumus ir pienācīgi īstenojušas. Visbeidzot, tika arī iesniegts pierādījums par trūkstošā mācību aprīkojuma iegādi un uzstādīšanu.
            
         
               (7)
            
            
               Atlikušais trūkums attiecas uz konkrētiem mācību resursiem Batumi Navigācijas universitātē (Batumi Navigation Teaching University). Konkrēti, būtu vēl jāatjauno elektriskā laboratorija un glābšanas laiva, kas tiek izmantota mācībās par glābšanas peldlīdzekļiem un dežūrlaivām. Tāpēc Gruzijas iestādes tiek aicinātas šajā sakarā veikt turpmākas koriģējošas darbības. Tomēr šie trūkumi neliek apšaubīt Gruzijas jūrnieku sagatavošanas un sertificēšanas sistēmas kopējo atbilstību STCW konvencijai.
            
         
               (8)
            
            
               Novērtējuma galarezultāts rāda, ka Gruzija ievēro STCW konvencijas prasības, kā arī tā ir veikusi attiecīgus pasākumus, lai novērstu krāpšanu saistībā ar sertifikātiem.
            
         
               (9)
            
            
               Komisija nodeva dalībvalstīm ziņojumu ar novērtējuma rezultātiem.
            
         
               (10)
            
            
               Šajā lēmumā paredzētais pasākums ir saskaņā ar Kuģošanas drošības un kuģu izraisītā piesārņojuma novēršanas komitejas atzinumu,
            
         IR PIEŅĒMUSI ŠO LĒMUMU.
   1. pants
   Direktīvas 2008/106/EK 19. panta izpildes vajadzībām Gruzija tiek atzīta attiecībā uz jūrnieku sagatavošanas un sertificēšanas sistēmām.
   2. pants
   Šis lēmums ir adresēts dalībvalstīm.
   
      Briselē, 2013. gada 19. decembrī
      
         
            Komisijas vārdā –
         
            priekšsēdētāja vietnieks
         
         Siim KALLAS
      
   
   
      (1)  OV L 323, 3.12.2008., 33. lpp.
   
      (2)  OV L 306, 23.11.2010., 78. lpp.
   
      (3)  OV L 136, 18.5.2001., 17. lpp.